b'\n_START_ARTICLE_\nProtipape\xc5\xbe Anastazij III.\n_START_SECTION_\n\xc5\xbdivljenjepis\n_START_PARAGRAPH_\nAnastazij Knji\xc5\xbeni\xc4\x8dar je bil tri dni protipape\xc5\xbe zakonito izbranemu pape\xc5\xbeu Benediktu. Kljub temu, da ga je prej\xc5\xa1nji pape\xc5\xbe Leon IV. prevedel iz kardinalskega v lai\xc4\x8dni stan ter ga na sinodi celo izob\xc4\x8dil, in da se je po njegovi smrti hotel polastiti pape\xc5\xa1tva, se je z novim pape\xc5\xbeem spravil ter bil u\xc4\x8den in vseskozi uporaben pomo\xc4\x8dnik in moder svetovalec trem pape\xc5\xbeem.\n_START_SECTION_\nPape\xc5\xbe Leon IV. mu da in tudi vzame kardinalsko \xc4\x8dast\n_START_PARAGRAPH_\nAnastazij je bil po rodu Rimljan, ki se je izvrstno izobrazil pri gr\xc5\xa1kih menihih v Rimu. Tja so pribe\xc5\xbeali pod pape\xc5\xbeevo zavetje pred ikonoklasti\xc4\x8dnim divjanjem carigrajskih cesarjev. Leta 847 je postal kardinal-duhovnik pri cerkvi sv. Marcela._NEWLINE_Ko se je cesar Ludvik mudil v Rimu, je Leon sklical 16. decembra 850 sinodo; na njej je u\xc4\x8denega, toda nespokojnega in cesarju naklonjenega kardinala-duhovnika Anastazija \xe2\x80\x93 pozneje znamenitega Knji\xc5\xbeni\xc4\x8darja rimske cerkve (Anastazius Bibliothecarius) -  izob\xc4\x8dil in mu odvzel njegov visoki polo\xc5\xbeaj; ker se Anastazij ni niti tedaj uklonil, ga je prestavil v lai\xc4\x8dni stan ter 853 izgnal.\n_START_SECTION_\nAnastazij se polasti pape\xc5\xa1tva\n_START_PARAGRAPH_\nIzvolitev u\xc4\x8denega in asketskega Rimljana, Benedikta, Petrovega sina - takoj po Leonovi smrti-, je bila povezana s hudimi nemiri in neredi.  _NEWLINE_Takoj po Leonovem pogrebu so Rimljani \xc5\xbee 26. julija 855 enoglasno izvolili njegovega naslednika, kardinala-duhovnika pri cerkvi svetega Kalista. K cesarju so poslali anagnijskega \xc5\xa1kofa Nikolaja in voja\xc5\xa1kega poveljnika Merkurija (Mercurius) zaradi potrditve volitev; kljub temu je zasedel za nekaj dni pape\xc5\xa1ki prestol protipape\xc5\xbe. Kako se je to zgodilo? Gubbijski \xc5\xa1kof Arsenij, ki ga je podpirala Frankom naklonjena stranka, je dal rimske poslance ujeti; svojega sorodnika, pregnanega biv\xc5\xa1ega kardinala Anastazija je prepeljal v Rim. Cesarjevo odposlanstvo, ki je takrat \xc5\xbee prispelo v Horto, je obvestil, da so Rimljani izvolili za pape\xc5\xbea Anastazija. Med tem se je Anastazij polastil Lateranske pala\xc4\x8de in se dal umestiti za pape\xc5\xbea. Benedikta je dal zapreti v je\xc4\x8do ter uni\xc4\x8dil sliko, ki je prikazovala sinodo, ki ga je obsodila. Ko sta cesarjeva odposlanca grof Adalbert in Bernard prispela v Rim, sta videla, kako grdo ju je Arsenij izigral. Rimljani so Frankom navkljub vztrajali poleg svojega izvoljenca in osvobodili Benedikta ter ga 29. septembra 855 tudi ustoli\xc4\x8dili. _NEWLINE_Temu je sledil ganljiv dogodek. Anastazij in njegovi prista\xc5\xa1i so od zakonitega pape\xc5\xbea kle\xc4\x8de prosili odpu\xc5\xa1\xc4\x8danja, ki se jih je usmilil in vse obhajal kot laike. Anastazija je poslal v samostan, kjer ga je postavil za opata v samostanu, ki je pripadal cerkvi Santa Maria in Trastevere, njegov naslednik Nikolaj._NEWLINE_S tridnevnim pape\xc5\xbeem se bomo torej sre\xc4\x8dali \xc5\xa1e pri naslednjih pape\xc5\xbeih, ki jim je bil v vsestransko pomo\xc4\x8d.\n_START_SECTION_\nNaklonjen  Solunskima bratoma\n_START_PARAGRAPH_\nKot \xc5\xbee omenjeno, ga je po neuspelem\xc2\xa0\xc2\xbbdr\xc5\xbeavnem udaru\xc2\xab\xc2\xa0prevedel v lai\xc5\xa1ki stan in ga pomilostil \xc5\xbee Benedikt III.. Pod Nikolajem I. je postal opat v samostanu sv. Marije v rimski \xc4\x8detrti Trastevere, potem pa arhivar in knji\xc5\xbeni\xc4\x8dar rimske Cerkve. V tej slu\xc5\xbebi je mo\xc4\x8dno vplival na dejavnost pape\xc5\xbeev Hadrijana II. in Janeza VIII. Gotovo je tudi on pripomogel, da je Hadrijan II. hitro potrdil misijonsko dejavnost solunskih bratov Cirila in Metoda ter slovansko bogoslu\xc5\xbeje.\n_START_SECTION_\nSmrt\n_START_PARAGRAPH_\nAnastazij je umrl okrog leta 878 v Rimu.'